《金缕曲》
清代·姚燮

雨歇黄梅未。挂斜阳、荒城一角，夕光含霁。搓柳残云轻似絮，芳草连江无际。

落帆影、东南迢递。天末楞伽明翠亸，抵横波、一绺湘烟髻。

憔悴影，懒扶起。

笼鹦不语帘猧睡。怨无聊、个人愁寂，重门深闭。舞袖吟肩双影瘦，试笛鼠姑风里。

忽闻过、樱桃天气。西北栏杆无恙在，定苍苔、绿满愔愔地。

今月夜，共谁倚。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。